Document ID: /roh_data/filtered/fineweb-2-filterrobots_roh.jsonl.gz/51385

Dapi l'onn 2013 instruescha il chantun Grischun cussegliaders locals da privels da la natira che entran en acziun en vischnancas en cas da differents eveniments da la natira. In video nov da la chanzlia chantunala mussa a maun da la crudada da grippa en la Val Strem a Sedrun, tge ch'èn las incumbensas d'in cussegliader local da privels da la natira.
En il rom dal management local da privels da la natira instrueschan l'uffizi da guaud e privels da la natira e l'uffizi da militar e da protecziun civila dapi l'onn 2013 cussegliaders locals da privels da la natira (CLP). Quels observan en lur vischnancas il svilup da l'aura, giuditgeschan la situaziun da privels da la natira ed averteschan las autoritads communalas davart svilups privlus. En cas d'in eveniment cusseglian ils CLP il stab directiv communal ed ils pumpiers. Lur enconuschientschas localas e lur experientschas dovran els per la planisaziun da cas d'urgenza, pia per la planisaziun preventiva en cas d'in eveniment. Ils CLP han uschia ina rolla centrala en il management local da privels da la natira sin plaun communal e gidan en moda essenziala a proteger umans e valurs materialas.
En il fratemp s'engaschan 65 CLP scolads en 80 vischnancas da tut las regiuns dal chantun Grischun per la protecziun cunter privels da la natira. Cun quai han l'onn 2017 passa 70 pertschient da las vischnancas grischunas in cussegliader local da privels da la natira. L'instrucziun d'ulteriurs CLP è planisada.